Għadu kif tnieda dalgħodu l-ewwel proċess ta’ konsultazzjoni pubblika dwar l-Istrateġija Nazzjonali tad-Dimensja għas-snin bejn l-2015  u l-2023. Waqt konferenza tal-aħbarijiet dalgħodu, is-Segretarju Parlamentari Franco Mercieca qal li din l-istrateġija se tiffoka fuq pjan ta’ xogħol favur kwalità ta’ ħajja aħjar għall-individwi li jbatu mid-dimensja, dawk li jieħdu ħsiebhom, kif wkoll qrabathom għal matul id-disà snin li ġejjin. Mercieca qal li llum hawn madwar 5,200 persuna jbatu mid-dimensja u li dan l-għadd ta’ persuni mistenni jiżdied għal madwar 14,000 fil-25 sena li jmiss. Dr Mercieca fakkar kif l-ewwel verżjoni ta’ din l-istrateġija tfasslet lill-amministrazzjoni preċedenti f’Jannar tal-2010 iżda baqgħet fuq l-ixkaffa bil-konsegwenza li ħafna mir-rakkomandazzjonijiet li saru baqgħu qatt ma ġew implimentati. Qal li din hija t-tieni strateġija nazzjonali li tirrigwardja lil anzjani f’pajjiżna li qed titfassal minn dan il-Gvern wara li f’Novembru li għadda tnediet il-Politika Nazzjonali Strateġika għal Anzjanità Attiva. Is-Segretarju Parlamentari Mercieca qal li l-Gvern jinsab determinat li jiġġieled din il-kundizzjoni li mhux biss qed tisraq mijiet ta’ ħajjiet f’pajjiżna, iżda qed tpoġġi piż kbir fuq il-qraba tagħhom. Waqt li semma kif din il-kundizzjoni qed taqsam ħafna qlub ta’ qraba ta’ dawn il-pazjenti, tenna l-impenn tal-Gvern li jisma’ u jaġixxi fuq is-suġġerimenti li se jkun qed jagħmel il-pubbliku matul il-perjodu ta’ konsultazzjoni. Is-Segretarjat Parlamentari għad-Drittijiet ta’ Persuni b’Diżabilità u Anzjanità attiva qiegħed jistieden lill-pubbliku u lil organizzazzjonijiet interessati biex jieħdu sehem f’din il- konsultazzjoni billi jagħtu s-suġġerimenti tagħhom fuq din l-istrateġija. L-għadd ta’ persuni bid-dimensja se jkompli jiżdied Min-naħa tiegħu Dr Charles Scerri, il-Focal Point tad-Dimensja f’Malta qal li numru ta’ persuni bid-dimensja f’Malta se jkompli jiżdied tant li fl-2030 mistenni jkun hawn 9,881 li jbatu bid-dimenjsa. Dan l-għadd jibqa’ tiegħla għal 14,037 fl 2060. Dr Serri qal li dimensja tiżdied għax il-popolazzjoni anzjana qed tikber, iżda sostna li huwa żbaljat minn jaħseb li d-dimensja toħroġ meta tixjieħ. Qal ukoll li din hija l-iktar kindizzjoni medika li tiswa flus. Huwa sostna li pajjiżna se jkun is-16-il pajjiż fid-dinja li se jadotta strateġija tad-dimensja u wieħed mill-ftit pajjiżi li se joħroġ strategija għall-konsultazzjoni pubblika. Dettalji: Brandon Pisani